
AVIZ

asupra propunerii legislative privind modificarea şi completarea art. 176 din Legea 571/2003 privind Codul Fiscal
          În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea art. 176 din Legea 571/2003 privind Codul Fiscal, trimisă cu adresa nr. P.l.x- 66 din 25 februarie 2008, înregistrată  sub nr. 31/135 din 26 februarie 2008.

Camera Deputaţilor este Cameră decizională, conform prevederilor art. 75 (1) din Constituţia României, republicată, şi art. 92 alin. (9) pct. 1 din  Regulamentul Camerei Deputaţilor, republicat.
Senatul, în calitate de primă Cameră sesizată, a respins iniţiativa legislativă în şedinţa din 18 februarie 2008.
Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă în şedinţa din 11 martie 2008.



Membrii Comisiei au examinat iniţiativa  legislativă supusă avizării, expunerea de motive, avizul favorabil al Consiliului Legislativ nr. 1287 din 26.09.2007. Guvernul, în punctul său de vedere transmis cu adresa nr. 2601 din 08.10.2007 precizează că nu susţine adoptarea iniţiativei legislative.


În urma dezbaterilor, membrii Comisiei au constatat că reducerea accizei la motorină de la 274,6 euro/1000 litri (nivel prevăzut în Codul fiscal pentru anul 2008) la 21 euro/1000 litri ar presupune un efort bugetar de 253,6 euro

/1000 litri. Pentru un consum pe agricultură de circa 795 milioane litri motorină, aplicarea nivelului minim de acciză în anul 2008 ar presupune un efort bugetar de circa 665 milioane lei. Ministerul Agriculturii şi Dezvoltării Rurale şi Ministerul Economiei şi Finanţelor colaborează la elaborarea proiectului de Hotărâre a Guvernului privind nivelul şi condiţiile de aplicare a accizei reduse pentru motorina din agricultură şi a propus un calendar de reducere eşalonată a accizelor .
Având în vedere cele constatate, membrii Comisiei au hotărât, cu unanimitate de voturi, avizarea negativă a prezentei iniţiative legislative.
          În raport de obiectul şi conţinutul său, propunerea legislativă face parte din categoria legilor ordinare.

